
Svaki vjernik koji se iskreno, radi Allaha, uputi na hadž, želi da ovaj 
obred obavi propisno. 

Slično namazu, osim općih smjernica, u Kur'anu nije podrobno opisan 
način obavljanja hadža. No, budući da je Allahov Poslanik, sallallahu 
alejhi ve sellem, taj koji je u djelo pretočio kur'anske smjernice, onda, 
kao i u namazu, gledamo na koji je način on obavio hadž kako bismo, 
slijedeći njega u tome, ispravno postupali. Na to nas je uputio Božiji 
Poslanik, alejhis-salatu ves-selam, kada je rekao: "Uzmite od mene 
način kako se obavljaju obredi hadža."[lj 

lako je veoma teško obaviti hadž bez vodiča, ipak je neophodno da 
hodočasnik poznaje način obavljanja ovog obreda i da razumije njegove osnovne propise. 

Mnogo je hadisa u kojima se opisuju obredi hadža, ali za jedan od njih, s obzirom na njegov 
sadržaj, može se reći da je najobuhvatniji, a to je poznati hadis koji bilježi imam Muslim u svojoj 
zbirci vjerodostojnih hadisa, a u kojem ashab Džabir b. Abdullah, radijallahu anhuma, opisuje 
hadž[2j Allahovog Poslanika, alejhis-salatu ves-selam[31: 

"Allahov Poslanik, sallallahu alejhi ve sellem, ostao je u Medini devet godina (nakon hidžre) a da 
nije obavio hadž. Desete godine oglasio je Ijudima da će te godine obaviti hadž, tako da je u 
Medinu došlo mnogo Ijudi i svaki od njih nastojao je da slijedi Allahovog Poslanika, sallallahu 
alejhi ve sellem, i da obavi hadžske obrede povodeći se za njim. 

Krenuli smo sa Poslanikom [nakon što je pustio kosu, stavio po njoj ulja i obukao izar i ogrtač, a 
tako su postupili i njegovi ashabi][4] i kada smo stigli do Zul-Hulejfe, 

Esma bint Umejs rodila je Muhammeda, sina Ebu Bekrovog, te je poslala nekoga da upita 
Allahovog Poslanika, sallallahu alejhi ve sellem, kako će dalje postupiti, a on je rekao: 'Okupaj 
se, poveži se odjećom i zanijeti ulazak u obrede hadža.' 

Nakon toga, Božiji Poslanik, alejhis-salatu ves-selam, klanjao je u mesdžidu [tu je podigao glas 
izgovarajući telbijju][5l, a onda je uzjahao Kasvu. Kad je njegova deva stigla na ravnicu kod 
(mjesta) Bejda, pogledao sam i dokle mi pogled dopire i ispred njega (tj. Poslanika) vidio sam 
jahače i pješake, a s njegove desne i lijeve strane prizor je bio isti, a i iza njega. Allahov Poslanik, 
sallallahu alejhi ve sellem, bio je okružen nama i tada mu je objavljivan Kur'an i on je znao 
njegovo značenje. Sve što je radio, radili smo i mi. Počeo je hadžske obrede izgovarajući telbijju: 




'Odazivam Ti se, Allahu, odazivam! Odazivam Ti se, Ti nemaš nikakvog sudruga, odazivam Ti se! 
Doista, sva pohvala i sve blagodati Tebi pripadaju, i vlast, Ti nemaš nikakvog sudrugal' 

Ljudi su izgovarali telbijju onako kako su to dotad običavali činiti, a Poslanik, sallallahu alejhi ve 
sellem, nije prigovarao njihovoj telbijji. 

Allahov Poslanik, sallallahu alejhi ve sellem, neprestano je izgovarao (svoju) telbijju..." 

Džabir dalje kazuje: "Zanijetili smo hadžske obrede i nismo ništa znali za umru (da je propisana 
u mjesecima hadža). 

Kada smo s njim došli do Kabe [uzimanje abdesta bilo je prvo što je uradio kada je došao H61, 
dotakao je Crni kamen, pa je [otkrivši desno ramejJT] užurbanim hodom obišao oko nje tri puta, 
a običnim hodom ostala četiri puta [nije dodirivao ništa osim jemenskog ugla i ugla gdje se 
nalazi Crni kamen]]81. [Između njih je govorio: 'Gospodaru naš, podaj nam dobro i na ovome i 
na onome svijetu, i sačuvaj nas patnje u Ognju!'1[91. 

Zatim je kroz gužvu došao do Mekamu Ibrahima i proučio 'Neka vam mjesto na kojem je stajao 
Ibrahim bude prostor iza kojeg ćete molitvu obavljatii' (El-Bekara, 125), a Mekamu Ibrahim bio 
je između njega i Kabe. Na dva rekata koja je klanjao kod Mekamu Ibrahima proučio je: ‘Reci: 
On je Allah -Jedani' (El-lhlas), i: ‘Reci: 'O, vi nevjernici...' (El-Kafirun). 

Kada je klanjao dva rekata, vratio se do Crnog kamena i dotakao ga [I više se nije približio Kabi 
dok se nije vratio sa Arefata na dan Bajrama HlOI. a potom je izašao na vrata i uputio se prema 
Safi učeći: '5о/о i Merva su Allahova časna mjesta' \ll], a zatim je rekao: 'Počinjem (sa'j) s 
mjesta odakle je Allah počeo (u Svom Govoru).' Počeo je sa'j od Safe na koju se popeo toliko da 
je mogao vidjeti Kabu, okrenuo se prema Kibli i, nakon što je proučio tehlil (la ilahe illallah) i 
tekbir (Allahu ekber), rekao je: 'Nema boga osim Allaha Jedinog, koji nema sudruga, Njemu 
pripada sva Vlast i sva pohvala i On sve može! Nema boga osim Allaha Jedinog, ispunio je Svoje 
obećanje i pomogao je Svoga roba, i sam je porazio saveznike.' U međuvremenu je dovio i sve 
to ponovio je tri puta. Zatim se zaputio prema Mervi i kada je stigao u srednji dio doline, 
potrčao je, a onda se počeo penjati običnim hodom dok nije došao do Merve. Na Mervi je 
uradio isto što je uradio i na Safi. Kada je završio sa'j na Mervi, rekao je: 'Da nisam već ovako 
uradio kako sam uradio, ne bih sa sobom poveo hedj - kurban, i učinio bih da mi ovo bude 
umra. Stoga, onaj ko sa sobom nije poveo hedj - kurban, neka se oslobodi ihrama i neka mu 
ovo bude umra.' 

Tada je ustao Suraka b. Malik b. Džu'šum i upitao: '0, Allahov Poslaniče, je li to samo (važi) ove 
godine ili stalno?', a Božiji Poslanik, alejhis-salatu ves-selam, isprepleo je prste i rekao: 'Umra je 
ušla u (sastav) hadža (tj. može se obavljati u mjesecima hadža)', ponovivši to dva puta, a zatim 
je rekao: 'Ne, nije samo sada, već zauvijek.' 

Alija, radijallahu anhu, došao je iz Jemena vodeći deve Allahovog Poslanika, sallallahu alejhi ve 
sellem, i vidio je da se Fatima, radijallahu anha, oslobodila ihrama i da je obukla odjeću u boji. 




ра је to osudio, а ona mu reče: 'Doista mi je moj otac ovo naredio.' Alija je u Iraku govorio: 
'Otišao sam Božijem Poslaniku, alejhis-salatu ves-selam, Ijutit na Fatimu zbog onoga što je 
uradila i upitao sam Allahovog Poslanika, sallallahu alejhi ve sellem, o onome što je ona 
spomenula da joj je rekao, te sam mu rekao da sam osudio ono što je uradila.' Poslanik, 
sallallahu alejhi ve sellem, reče: - Istinu je rekla! Istinu je rekla! Šta si ti rekao kad si zanijetio 
hadž?, a Alija odgovori: 'Rekao sam: 0, Allahu, ja Ti se odazivam onako kako Ti se odaziva 
Allahov Poslanik, sallallahu alejhi ve sellem (tj. počinjem obred onako kako počinje Poslanik).' 
Na to mu Poslanik reče: 'Ja imam hedj - kurban, pa ti se nemoj oslobađati ihrama.'" 

Džabir dalje kazuje: "Ukupan broj kurbana, zajedno sa onima koje je Alija, radijallahu anhu, 
doveo iz Jemena i sa onima koji su bili uz Allahovog Poslanika, sallallahu alejhi ve sellem, iznosio 
je stotinu. Svi Ijudi oslobodili su se ihrama i skratili kosu, osim Vjerovjesnika, sallallahu alejhi ve 
sellem, i onih koji su sa sobom poveli hedje - kurbane. 

Kad je došao dan tervijje (osmi dan zul-hidžeta), uputili su se prema Mini i podignutim glasom 
izgovarali telbijju (nijeteći ulazak u) hadžske obrede. Allahov Poslanik, alejhis-salatu ves-selam, 
jahao je devu i došao do Mine gdje je klanjao podne, ikindiju, akšam, jaciju i sabah-namaz. 

Ostao je još malo dok sunce nije izašlo i naredio je da mu se na Nemiri (do Arefata) postavi 
šator od kože. Allahov Poslanik, sallallahu alejhi ve sellem, krenuo je, a Kurejševići nisu sumnjali 
da će stati na Mešaril-haramu (brdu na Muzdelifi) gdje su i oni boravili u džahilijetu, ali Allahov 
Poslanik, sallallahu alejhi ve sellem, nastavio se kretati sve dok nije došao do Arefata gdje je 
zatekao postavljen šator na Nemiri, pa je tu i odsjeo. 

Na tom mjestu ostao je dok sunce nije izašlo iz zenita (kad nastupa podne) i tada je naredio da 
mu dovedu devu koja se zvala Kasva. Kada su je doveli, krenuo je i došavši do do srednjeg dijela 
doline, zaustavio se i na tom mjestu Ijudima održao hutbu u kojoj je rekao: 'Vaši životi i vaši 
imeci uistinu su sveti kao što je svet ovaj vaš dan, u ovom vašem mjesecu, u ovom vašem 
mjestu. Zar nisam dokinuo paganske običaje? Doista prva krvarina koju poništavam jeste naša 
krvarina (traženje odmazde za Ibn Rebia b. El-Harisa koji je bio dojen u plemenu Benu Sa'd pa 
ga je ubilo pleme Huzejl). I doista, prva kamata koju poništavam jeste naša kamata, kamata 
Abbasa b. El-Muttaliba; ona je u potpunosti poništena. Bojte se Allaha kada su u pitanju vaše 
žene! Vi ste se njima oženili uz Allahovu garanciju i, Allahovom riječju, postale vam dozvoljene 
za spolni odnos. Vi, kada je o njima riječ, imate pravo da od njih zahtijevate da u vaše kuće ne 
puštaju nikoga s kime niste zadovoljni, pa ako to ipak urade, blago ih udarite. Njihovo pravo 
jeste da ih hranite i oblačite u skladu sa vašim mogućnostima. Ostavljam vam nešto, pa ako se 
toga budete čvrsto držali, nećete zalutati: Allahovu Knjigu. Vi ćete biti pitani o meni pa šta ćete 
reći?' Oni rekoše: 'Svjedočimo da si dostavio, da si ispunio zadato i da si pojasnio.' Tada je 
Poslanik podigao svoj kažiprst prema nebesima i, pokazujući prema Ijudima, rekao: '0, Allahu, 
budi svjedok! 0, Allahu, budi svjedokl', ponavljajući to tri puta. 

Zatim je (Bilal) proučio ezan, a potom ikamet, pa je klanjao podne, a onda je proučen ikamet, pa 
je klanjao ikindiju, a između ova dva namaza nije ništa klanjao (od dobrovoljnih namaza). 



Nakon toga, Allahov Poslanik, sallallahu alejhi ve sellem, uzjahao je devu i išao sve dok nije 
došao do Arefata (kod Brda milosti). Stomak svoje deve Kasve okrenuo je prema stijenama, a 
put kojim idu pješaci bio je ispred njega, te se okrenuo prema Kibli i ostao na tom mjestu 
(sjedeći na devi i doveći) sve dok sunce nije zašlo. 

Allahov Poslanik, alejhis-salatu ves-selam, stavio je Usamu b. Zejda iza sebe na jahalicu, a već je 
bio pritegao povodac Kasve toliko da je gotovo dodirivala njegovo sedlo (da ne bi išla brzo), a 
desnom je rukom pokazivao i govorio: '0, Ijudi, budite smireni! Budite smirenil' Svaki put kada 
bi došao do neke uzbrdice, malo bi joj popustio (uzde) dok se ne bi popela, i sve tako dok nije 
došao do Muzdelife gdje je klanjao akšam i jaciju sa jednim ezanom i dva ikameta, a između njih 
nije klanjao ništa (od dobrovoljnih namaza). 

Allahov Poslanik, sallallahu alejhi ve sellem, potom je legao (da spava i tako je ostao) sve do 
zore. Kada se ukazala zora, klanjao je sabah-namaz sa jednim ezanom i ikametom. 

Zatim je uzjahao Kasvu i išao sve dok nije došao do Mešaril-harama, okrenuo se prema Kibli, 
proučio dovu Allahu, učio je tekbir i tehlil te je tako ostao dok se nije dobro razdanilo, a onda je 
krenuo prije izlaska sunca stavljajući sa sobom na jahalicu Fadla b. Abbasa koji je bio čovjek 
lijepe kose, bijela i vedra lica. 

Kada je krenuo, pored njega su užurbano prošle žene koje su bile na jahalicama, pa je Fadl 
počeo gledati u njih, a Allahov Poslanik, sallallahu alejhi ve sellem, stavi mu ruku na lice. Tada se 
Fadl okrenuo na drugu stranu da ih gleda, pa je Allahov Poslanik, sallallahu alejhi ve sellem, sa 
druge strane stavio svoju ruku na Fadlovo lice okrećući mu lice na drugu stranu. 

[Allahov Poslanik, sallallahu alejhi ve sellem, neprestano je učio telbijju dok nije došao do 
džemreta.j [12j 

Kada je došao do sredine Muhassira (dolina između Muzdelife i Mine), požurio je, a zatim se 
zaputio srednjim putem koji vodi prema velikom džemretu. Došavši do džemreta koje se nalazi 
kod drveta, bacio je sedam malih kamenčića (koji stanu između palca i kažiprsta) izgovarajući 
tekbir prilikom bacanja svakog kamenčića. Bacao je iz sredine doline (tako da mu je Mina bila sa 
desne, a Meka sa lijeve strane). 

Zatim je otišao na mjesto klanja gdje je svojom rukom zaklao trideset šest deva, a potom je to 
prepustio Aliji, radijallahu anhu, koji je zaklao što je preostalo i učinio ga je saučesnikom u svom 
hedju - kurbanu. 

Naredio je da se od svake deve uzme komad, stavi u lonac i skuha, pa su obojica jeli od tog 
mesa i pili mesnu čorbu. 


[Obrijao je glavu.j [131 [I Aiša mu je stavila miris.1 [141 





Potom je Allahov Poslanik, sallallahu alejhi ve sellem, uzjahao devu i išao sve dok nije došao do 
Kabe i učinio tavaf, i u Meki je klanjao podne. Prišao je članovima plemena Benu 
Abdulmuttaliba koji su pojili Ijude zemzemom, pa je rekao: '(Izvlačite vodu) i pojite hadžije, 
sinovi Abdulmuttalibovi! Da se ne bojim da će vam to Ijudi preuzeti, i ja bih (izvlačio) s vama i 
pojio hadžijel' Tada su mu dali jednu posudu iz koje se napio zemzema." [15j 

[Zatim se vratio na Minu i na njoj boravio (po noći) u danima tešrika (11.-13. zul-hidžeta), bacao 
je kamenčiće na džemreta kada je sunce krenulo prema zapadu, na svako džemre bacio je 
sedam kamenčića i prilikom svakog bacanja izgovorio bi: "Allahu ekber", stajao je kod prvog i 
drugog džemreta i dugo i usrdno učio dovu (podignutih ruku okrenut prema Meki), i bacao je 
kamenčiće na treće džemre, ali se nije zadržao kod niegaj [161 . 

Posljednje što je Allahov Poslanik, sallallahu alejhi ve sellem, naredio hadžiji da obavi prije 
napuštanja Meke jeste oproštajni tavaf. Abdullah b. Abbas, radijallahu anhu, rekao je: "Ljudima 
je naređeno da im posljednji od obreda bude tavaf, osim što su te obaveze oslobođene žene u 
menstrualnom ciklusu." [17] 

Molim Uzvišenog Allaha da hadžije ispravno obave hadž i da im ga primi, da nam svima oprosti 
grijehe i uvede nas u Džennet! 


[11 Hadis bilježi Muslim, br. 1297, od Džabira b. Abdullaha, r. a. 

[21 U ovom hadisu nije spomenuto nekoliko Poslanikovih postupaka tokom obavljanja hadža, a 
koje je važno navesti, tako da sam ih izdvojio i naveo u uglastim zagradama u okviru teksta 
hadisa koji prenosi Džabir. 

[31 Muslim, Sohih, br. 1218. 

[41 Hadis bilježi Buhari, br. 1545, od Abdullaha b. Abbasa, r. a. 

[51 Hadis bilježe Buhari, br. 1541, i Muslim, br. 1186, od Abdullaha b. Omera, r. a. 

[61 Hadis bilježe Buhari, br. 1641, i Muslim, br. 1235, od Aiše, r. a. 

[71 Hadis bilježe Ebu Davud, br. 1883, i Tirmizi, br. 859, od Ja'le b. Umejja, r. a. Tirmizi kaže da je 
ovaj hadis hasen-sahih (dobar-vjerodostojan), a šejh Albani u svojoj knjizi Sahih Ebi Davud, 
6/133, br. 1645, ocijenio je da je hasen - dobar. 

[81 Hadis bilježi Muslim, br. 1269, od Ibn Abbasa, r. a. 

[91 Hadis bilježi Ebu Davud, br. 1892, od Abdullaha b. Es-Saiba, r. a. Vjerodostojnim su ga 
ocijenili Ibn Huzejma, navodeći ga u svom Sahihu, 4/215, br. 2721, Ibn Hibban, navodeći ga u 






svom Sahihu, 9/134, br. 3826, i Hakim, navodeći ga u svom El-Mustedreku, 1/455, i kaže da 
ispunjava uvjete imama Muslima, a šejh Albani u svojoj knjizi Sahih Ebi Davud, 6/141, br. 1653, 
ocijenio je da je hasen - dobar. 

[101 Hadis bilježi Buhari, br. 1625, od Abdullaha b. Omera, r. a. 

[111 El-Bekara. 158. 

[121 Hadis bilježi Buhari, br. 1686, od Abdullaha b. Abbasa, r. a. 

[131 Pogledati hadis Abdullaha b. Amra, r. a., koji bilježe Buhari, br. 1736, i Muslim, br. 1306. 

[141 Hadis bilježe Buhari, br. 1754, i Muslim, br. 1189, od Aiše, r. a. 

[151 Ovdje je kraj hadisa koji prenosi Džabir, r. a. 

[161 Hadis bilježi Ebu Davud, br. 1973, od Aiše, r. a. Vjerodostojnim su ga ocijenili Ibn Huzejma, 
navodeći ga u svom Sahihu, 4/311, br. 2956, Ibn Hibban, navodeći ga u svom Sahihu, 9/180, br. 
3868, i Hakim, navodeći ga u svom El-Mustedreku, 1/477 , a takvim ga je ocijenio i šejh Albani u 
svom djelu Sahih Ebi Davud, 6/213, br. 1722. 

[171 Hadis bilježi Buhari, br. 1755. 

